የደመራ በዓል በድምቀት ተከበረ
አዲስ አበባ፣ መስከረም 16፣ 2008 (ኤፍ.ቢ.ሲ) የደመራ በዓል በመላው የኢትዮጵያ ኦርቶዶክስ ተዋህዶ ቤተ ክርስቲያን አማንያን ዘንድ በድምቀት ተከበረ።በዓሉ በተለይም በአዲስ አበባ  በመስቀል አደባባይ  የቤተክርስትያኒቱን ፓትሪያርክ ብጹዕ ወቅዱስ አቡነ ማትያስ፣ የግብጹ እስክንድሪያ ጳጳስና የመንበረ ማርቆስ ፓትሪያሪክ ብጹዕ ወቅዱስ አቡነ ታዎድሮስ ዳግማዊን ጨምሮ ብጹአን ሊቃነ ጳጳሳት፣ ካህናት፣ የእምነቱ ተከታዮችና የተለያዩ የውጭ ሀገራት ጎብኝዎች በተገኙበት ነው የተከበረው።በደመራው ክብረ በዓል ላይ ጥንግ ድርብ የለበሱ ካህናት እና የሰንበት ትምህርት ቤት ተማሪዎች የተለያዩ ዝማሬዎችን አቅርበዋል።በበአሉ ላይ የኢፌድሪ ፕሬዚዳንት ሙላቱ ተሾመን ጨምሮ ሌሎች ከፍተኛ የመንግስት ባለስልጣናትም ታድመዋል።meskel2.jpgየኢትዮጵያ ኦርቶዶክስ ተዋህዶ ቤተክርስቲያን ፓትሪያርክ ብጹእ ወቅዱስ አቡነ ማትያስ በበአሉ ላይ ባስተላለፉት የእንኳን አደረሳችሁ መልዕክት፥ የመስቀል በአል የድህነት ምክንያት፤ የፍቅር እና ወዳጅነት ምልክትም ተደርጎ ይከበራል ብለዋል።የዘንድሮውን በአል የግብጹ እስክንድሪያ ጳጳስና የመንበረ ማርቆስ ፓትሪያርክ ብጹዕ ወቅዱስ አቡነ ታዎድሮስ ዳግማዊ ኢትዮጵያን እየጎበኙ ባለበት ወቅት እና የመስቀል በአል በአለም ቅርስነት በተመዘገበበት ማግስት መከበሩ ልዩ እንደሚያደርገው ተናግረዋል።ብጹዕ ወቅዱስ አቡነ ታዎድሮስ ዳግማዊ በኢትዮጵያ የሚያደርጉት ቆይታ የሁለቱን ሀገራት ሃይማኖታዊ እና ታሪካዊ ግንኙነት እንደሚያጠናክርም ነው ብጹእ ወቅዱስ አቡነ ማትያስ የገለጹት።የኢትዮጵያ እና ግብጽ ለዘመናት የዘለቅ ግንኙነት በአባይ የተሳሰረ ነው ያሉት ፓትሪያሪኩ፥ ኢትዮጵያ እየገነባችው ያለው የህዳሴው ግድብ በተፋሰሱ ሀገራት ላይ ምንም አይነት ተጽእኖ እንደማይኖረው በአለም አቀፍ ባለሙያዎች ጭምር መረጋገጡን አስታውሰዋል።ቤተክርስቲያኗ የሃይማኖት አባቶች በአለም በስደት፣ በችግር፣ በጦርነት እና ግጭቶች ለሚሰቃዩ ዜጎች መፍትሄ ማፈላለግ እንዳለባቸው ታሳስባለችም ብለዋል።demera_new.jpgብጹዕ ወቅዱስ አቡነ ታዎድሮስ ዳግማዊ በበኩላቸው መስቀል በቀደሙት ጊዜያት የቅጣት እና የመከራ ምልክት እንደነበር አስታውሰው ኢየሱስ ክርስቶስ አለምን ለማዳን በመስቀል ላይ ከተሰቀለ በኋላ ግን የሃይል፣ ደስታ እና የፍቅር ምልክት ሆኗል ብለዋል።በአሉ ፍቅር እና ወደጅነትን ይፈጥራል ያሉት ብጹዕ ወቅዱስ አቡነ ታዎድሮስ ዳግማዊ፥ ለመላው የኢትዮጵያ ኦርቶዶክስ ቤተ ክርስቲያን አማንያን መልካም በአል እንዲሆን መልካም ምኞታቸውን አስተላልፈዋል።ቤተክርስቲያኗ በሀገር ልማት ላይ የምታበረክተውን ድጋፍ አጠናክራ እንድትቀጥልም ጠይቀዋል።የአዲስ አበባ ከተማ አስተዳደር ከንቲባ ድሪባ ኩማ ባደረጉት ንግግርም የኢትዮጵያ ኦርቶዶክስ ተዋህዶ ቤተክርስቲያን ከሃይማኖት አገልግሎቶች በተጨማሪ ወሳኝ በሆኑ ሀገራዊ ጉዳዮች እያበረከተች ያለውን አስተዋጽኦ አድንቀዋል።የሃይማኖት ተቋማት ስለ ልማት፣ መከባበርና  መቻቻል ሊያስተምሩ እንደሚገባም ነው ከንቲባው የጠቆሙት።ሰላም የሰፈነባት፣ ያደገችና የበለጸገች ኢትዮጵያን ብሎም ውብ አዲስ አበባን ለመፍጠር ሁሉም ኢትዮጵያዊ አሁንም ከወትሮው በተሻለ እንዲረባረብም ጠይቀዋል።ብጹዕ ወቅዱስ አቡነ ማትያስ፣ የኢፌድሪ ፕሬዚዳንት ሙላቱ ተሾመ እና የአዲስ አበባ ከተማ አስተዳደር ከንቲባ ድሪባ ኩማ የደመራ መለኮስ ስነ ስርአቱን አከናውነው በአሉ ተፈጽሟል።የመስቀል በአል በተባበሩት መንግስታት የትምህርት፣ የሳይንስና የባህል ድርጅት (ዩኔስኮ) ከሁለት አመት በፊት በአለም ቅርስነት መመዝገቡ የሚታወስ ነው። 